IZVEDBENA UREDBA KOMISIJE (EU) 2022/861

z dne 1. junija 2022

o določitvi izrednih pravil za druge zahtevke držav članic za pomoč Unije za šolsko sadje in zelenjavo ter za šolsko mleko in odstopanju od Izvedbene uredbe (EU) 2017/39 glede prerazporeditve pomoči Unije, za obdobje od 1. avgusta 2022 do 31. julija 2023

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 25, prvi odstavek, točka (d), Uredbe,

ob upoštevanju Uredbe Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (2) ter zlasti člena 5(5) Uredbe,

ob upoštevanju naslednjega:

(1) Zaradi vojaške agresije Rusije proti Ukrajini 24. februarja 2022 je prišlo do množičnega prihoda razseljenih oseb iz Ukrajine v Unijo, večinoma žensk in otrok. Več držav članic se sooča z izzivi brez primere, da bi hitro vključile razseljene otroke iz Ukrajine v svoj izobraževalni sistem.

(2) Shema pomoči za oskrbo izobraževalnih ustanov s sadjem in zelenjavo ter mlekom in mlečnimi proizvodi (v nadaljnjem besedilu: šolska shema), določena z Uredbo (EU) št. 1308/2013, je namenjena otrokom, ki redno obiskujejo vrtec ali malo šolo, osnovno ali srednjo šolo v državah članicah. Razseljeni otroci iz Ukrajine, vključeni v izobraževalne sisteme držav članic, so torej upravičeni do sodelovanja v šolski shemi. Zaradi povečanja števila upravičenih otrok, v absolutnem smislu ali v odstotkih prebivalstva, se lahko več držav članic, ki so na prvi bojni črti ukrepanja v odziv na rusko invazijo Ukrajine, sooči s težavami pri izvajanju šolske sheme, kot je načrtovano, če se dodelitev pomoči Unije ne poveča.

(3) V skladu s členom 3, prvi odstavek, točka (a), Izvedbene uredbe Komisije (EU) 2017/39 (3) so države članice so države članice do 31. januarja 2022 vložile svoje zahtevke za pomoč Unije za šolsko sadje in zelenjavo ter za šolsko mleko za šolsko leto 2022/2023, ki traja od 1. avgusta 2022 do 31. julija 2023. Komisija je na podlagi navedenih zahtevkov, vloženih pred rusko invazijo Ukrajine, določila dokončne dodelitve pomoči Unije po državah članicah z Izvedbenim sklepom Komisije (EU) 2022/493 (4). Razpoložljive informacije o stopnji uporabe dokončnih dodelitev pomoči Unije v preteklih šolskih letih s strani s strani nekaterih držav članic kažejo na tveganje, da nekatere države članice ne bodo mogle v celoti uporabiti svojih dokončnih dodelitev.

(4) V luči na novo nastalih potreb in v znak solidarnosti Unije in držav članic z Ukrajino je primerno določiti izredna pravila, ki državam članicam omogočajo, da do 15. junija 2022 vložijo drugi zahtevek za pomoč Unije za šolsko sadje in zelenjavo ter šolsko mleko za obdobje od 1. avgusta 2022 do 31. julija 2023. Ta možnost bi morala biti povezana s potrebo po skrbi za razseljene otroke iz Ukrajine, vpisane v izobraževalne ustanove držav članic v navedenem obdobju. Države članice bi morale imeti možnost navesti, da bi želele uporabiti več pomoči od tiste, ki je bila določena v Prilogi I k Izvedbenemu sklepu (EU) 2022/493, ali znesek dokončne dodelitve, ki ni bil zahtevan, v primeru, da ne bi želele uporabiti celotnega zneska navedene dodelitve. Zadnjo možnost bi bilo treba omejiti na države članice, ki so izkazale ustrezno črpanje svoje dokončne dodelitve pomoči Unije na podlagi finančnega izvajanja v šolskem letu 2018/2019, ki je bilo zadnje šolsko leto pred pandemijo COVID-19. Njihovi zahtevki bi morali temeljiti izključno na številu razseljenih otrok iz Ukrajine, ki spadajo v ciljno skupino, opredeljeno v strategiji držav članic v skladu s členom 2(1), točka (f), Izvedbene uredbe (EU) 2017/39, in biti ustrezno utemeljeni z razpoložljivimi podatki. Treba bi bilo šteti, da so države članice, ki niso vložile drugega zahtevka, potrdile dokončne dodelitve iz Priloge I k Izvedbenemu sklepu (EU) 2022/493.

(5) Člen 7(1) Izvedbene uredbe (EU) 2017/39 določa pravila za prerazporeditev pomoči Unije. Komisija določi dokončni znesek pomoči s prerazporeditvijo nezahtevanih okvirnih dodelitev ali njihovih nezahtevanih delov. Primerno je odstopiti od navedenih pravil, da se Komisiji omogoči, da upošteva tudi nove zahtevke, povezane z rusko invazijo Ukrajine, da se določi revidirana dokončna dodelitev pomoči Unije za obdobje od 1. avgusta 2022 do 31. julija 2023. Prerazporeditev katerih koli nezahtevanih zneskov dokončnih dodelitev pomoči Unije mora temeljiti na številu šest do deset let starih otrok v državah članicah, v skladu s členom 5(5), drugi pododstavek, Uredbe (EU) št. 1370/2013.

(6) Ker bi bilo treba dokončno dodelitev pomoči Unije za šolsko sadje in zelenjavo ter šolsko mleko za obdobje od 1. avgusta 2022 do 31. julija 2023 ob upoštevanju drugega zahtevka za pomoč Unije izvesti čim prej, da bi lahko države članice pravočasno načrtovale in izvedle pripravljalne dejavnosti za izvajanje šolske sheme, bi morala ta uredba začeti veljati dan po objavi v Uradnem listu Evropske unije.

(7) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 Države članice lahko do 15. junija 2022 vložijo drugi zahtevek za pomoč Unije za obdobje od 1. avgusta 2022 do 31. julija 2023, pri čemer navedejo: (a) da bi želele uporabiti več kot dokončno dodelitev pomoči Unije za šolsko sadje in zelenjavo in/ali za šolsko mleko iz Priloge I k Izvedbenemu sklepu (EU) 2022/493, in zahtevani dodatni znesek, v primeru, da bo na razpolago dodatna odobritev, ali (b) znesek dokončne dodelitve pomoči Unije za šolsko sadje in zelenjavo in/ali za šolsko mleko iz Priloge I k Izvedbenemu sklepu (EU) 2022/493, ki ni zahtevan, v primeru, da ne bi želele uporabiti celotnega zneska navedene dodelitve. Države članice lahko zahtevajo dodatni znesek pomoči Unije v skladu s prvim odstavkom, točka (a), kadar je uporaba dokončne dodelitve pomoči Unije za šolsko leto 2018/2019, ki se izvaja v obdobju med 1. avgustom 2018 in 31. julijem 2019, enaka ali višja od 75 %, ob upoštevanju izjav o odhodkih, ki so bile Komisiji poslane v zvezi z odhodki do 31. decembra 2021 v skladu s členom 10 Izvedbene uredbe Komisije (EU) št. 908/2014 (5). Njihovi zahtevki so povezani s številom razseljenih otrok iz Ukrajine, ki spadajo v ciljno skupino, opredeljeno v strategiji držav članic v skladu s členom 2(1), točka (f), Izvedbene uredbe (EU) 2017/39, v času vložitve navedenega zahtevka in so ustrezno utemeljeni z razpoložljivimi podatki. Kadar država članica ne vloži zahtevka za pomoč Unije v skladu s prvim odstavkom, se šteje, da je potrdila dokončne dodelitve iz Priloge I k Izvedbenemu sklepu (EU) 2022/493.

Člen 2 Komisija lahko do 15. julija 2022 z odstopanjem od člena 7(1) Izvedbene uredbe (EU) 2017/39 odloči, da bo upoštevala tudi druge zahtevke za pomoč Unije v skladu s členom 1 te uredbe za določitev dokončnih dodelitev pomoči Unije za obdobje 1. avgusta 2022 do 31. julija 2023.

Člen 3 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. junija 2022 Za Komisijo predsednica Ursula VON DER LEYEN

(1) UL L 347, 20.12.2013, str. 671.

(2) UL L 346, 20.12.2013, str. 12.

(3) Izvedbena uredba Komisije (EU) 2017/39 z dne 3. novembra 2016 o pravilih za uporabo Uredbe (EU) št. 1308/2013 Evropskega parlamenta in Sveta v zvezi s pomočjo Unije za oskrbo izobraževalnih ustanov s sadjem in zelenjavo, bananami ter mlekom (UL L 5, 10.1.2017, str. 1).

(4) Izvedbeni sklep Komisije (EU) 2022/493 z dne 21. marca 2022 o dokončni dodelitvi pomoči Unije po državah članicah za šolsko sadje in zelenjavo ter za šolsko mleko za obdobje od 1. avgusta 2022 do 31. julija 2023 in spremembi Izvedbenega sklepa (EU) 2021/462 (UL L 100, 28.3.2022, str. 55).

(5) Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).